Reeksverkragter sal lank sit(Argieffoto: Hans Braxmeier/pixabay) ŉ 34-jarige man is in die Taung-streekhof in Noordwes vier lewenslange vonnisse opgelê op aanklag van verkragting, huisbraak, aanranding met die doel om ernstig te beseer, en diefstal. Hy is ŉ verdere vyf jaar opgelê vir aanranding met die doel om ernstig te beseer en drie jaar vir diefstal. Die hof het hom ook onbevoeg verklaar om ŉ vuurwapen te beskik. Henry Mamothame, woordvoerder van die Nasionale Vervolgingsgesag (NVG), sê Lebogang Nyoka het op 15 September 2014 by ŉ huis van ŉ 40-jarige vrou ingebreek waar sy lê en slaap het. “Hy het haar met ŉ knopkierie aangerand en haar verkrag. Hy het daarna haar televisie gesteel en van die toneel gevlug.” In ŉ afsonderlike voorval het Nyoka op 24 September 2014 by ŉ huis in Pampierstad in die Noord-Kaap ingebreek. ŉ 64-jarige vrou en haar negejarige kleindogter het in die huis gelê en slaap. “Hy het hulle met ŉ mes gedreig voor hy hulle albei verkrag het. Hy het ŉ skootrekenaar gesteel en van die toneel gevlug.” Die 64-jarige vrou het intussen gesterf sedert die saak in die hof voorgekom het. Nyoka is later tydens ŉ onverwante voorval van huisbraak in hegtenis geneem. “Die polisie kon deur middel van DNS-toetse hom verbind met die twee sake van verkragting. Hy het skuld ontken op alle aanklagte.” Nyoka se aansoek om borgtog is afgekeur en hy het deurgaans in aanhouding gebly. “[Die staatsaanklaer] Sandile Mbokazi het ter verswaring van die vonnisoplegging die hof gemaan om nie van die minimum voorgeskrewe vonnis af te wyk nie. Hy het gesê Nyoka is ŉ individu sonder enige berou en het geen agting vir vroue of kinders nie.” Landdros Thataetsile Matolong het hiermee saamgestem en verwys na die hof se verantwoordelikheid wanneer dit kom by geslagsgebaseerde misdade. Dr Rachel Makhari-Sekhaolelo, direkteur van openbare vervolging in Noordwes, het die staatsaanklaer en ondersoekbeampte geloof vir ŉ suksesvolle vervolging.